次韻賓暘子瑱草字
作者：方回
朝代：宋

paragraphs: 平生挾壯心，長劍倚晴昊。
豈意日昃歌，高臺化爲沼。
沈蛟九淵底，翔鳳千仞表。
永言遯遐迹，未覺鬰孤抱。
良辰值佳友，忽若詠鳬藻。
大勝新亭集，洪流吟浩浩。
初筵客或訝，酒資焉所討。
曰予貸諸鄰，趁此風日好。
君看萬金室，一朝不自保。
何如酣中隠，忘憂且娛老。
趙翁玉雪郎，弄翰頡頏早。
譽兒未妨癖，長松緣小草。